Laura Huhtasaari ulkoasiain­valiokunnan johtoon – tässä ovat eduskunnan valiokuntien uudet puheenjohtajat

Eduskunnan valiokunnat järjestäytyivät tänään ja valitsivat puheenjohtajansa.

Muiden muassa Laura Huhtasaari (ps), Outi Alanko-Kahiluoto (vihr), Maria Guzenina (sd) ja Timo Harakka (sd) valittiin valiokuntien puheenjohtajiksi.­

Eduskunnan täysistunnossa valittiin tänään torstaina jäsenet valiokuntiin sekä kansliatoimikuntaan. Valinnat ovat käytännössä väliaikaisia, sillä kokoonpanot muuttuvat sen jälkeen, kun hallitus on muodostettu.

Valiokuntien puheenjohtajuuksista sovittiin jo viime viikolla. Tuolloin Sdp sai perustuslakivaliokunnan puheenjohtajuuden ja keskusta sosiaali- ja terveysvaliokunnan puheenjohtajuuden. Suuri valiokunta meni vihreille ja ulkoasiainvaliokunta perussuomalaisille.

Uuden tiedusteluvalvontavaliokunnan jäsenet valitaan myöhemmin. Sen puheenjohtajuudesta sovitaan hallituksen muodostamisen jälkeen, mutta käytännössä valiokunta on menossa suurimmalle puolueelle, eli Sdp:lle.